Gedagte vir die dag: Koning liefdeFoto: pixabay.com Al wat altyd sal bly, is geloof, hoop en liefde – hierdie drie. Maar die grootste hiervan bly steeds die liefde! (1 Korintiërs 13:13) Paulus het in sy eerste brief aan die Korintiërs ’n groot gedeelte van geestesgawes afgestaan, onder andere om mense met wysheid by te staan, te onderrig en dié wat dit nodig het, met raad en daad te ondersteun. In 1 Korintiërs 12:11-12 verduidelik hy dat dié gawes almal van die Heilige Gees afkomstig is, wat elkeen bemagtig soos Hy goedvind. Later in die hoofstuk troos hy egter die gemeentelede van Korinte met die woorde dat hulle nie ontsteld moet wees dat hulle dalk nie ’n veelvoud van dié gawes ontvang het nie; dat hulle op hul bruikbaarste gawe(-s) moet konsentreer. Dan, onverwags, voeg Paulus ’n nuwe dimensie aan sy boodskap toe: Hy verander die gesprek van gawes na die liefde, wat hy die “geheim van die lewe” noem. In een van die bekendste en gewildste hoofstukke van die Bybel (1 Korintiërs 13) vee hy as’t ware al dié geestesgawes van die tafel af – indien dit nie in liefde geskied nie. Dit het dus nie enige waarde as dit liefdeloos uitgevoer word nie. Vervolgens deel hy sy liefdesresep met die Korintiërs – én ons – wat onder meer insluit dat die eie ek nie eerste geplaas moet word nie, dat die liefde nooit jaloers moet wees nie en dat ander se foute nie aan die groot klok gehang moet word nie. Boonop moet ’n mens te alle tye met geduld en vriendelikheid optree. Hoop en geloof is ook prysenswaardig, sê hy, maar liefde dra die kroon.